Sinteza

**Raportului de activitate al Curţii de Apel Bucureşti**

**pentru anul 2015**

Raportul de activitate pe anul 2015 a încercat să surprindă activitatea complexă şi deosebit de importantă pe plan social a Curţii de Apel Bucureşti şi a instanţelor arondate acesteia.

Se remarcă creşterea volumului de activitate şi în acest an, când s-au înregistrat în total **752.112 dosare**, cu 30.788 dosare nou intrate mai multe faţă de anul 2014.

Judecătorii Curţii de Apel Bucureşti, ai tribunalelor şi judecătoriilor arondate au pronunţat **612.732** hotărâri judecătoreşti.

 Deși volumul de muncă a fost mai mare, activitatea instanțelor a fost marcată de progrese la importanţi indicatori de eficienţă şi calitate. Ritmul soluţionării dosarelor a fost într-o vizibilă creştere, fiind soluţionate cu **24.971** mai mult decât în anul 2014 ceea ce a contribuit la scăderea stocului de dosare, tot astfel a scăzut durata de soluționare a cauzelor şi indicele de desființare/casare a hotărârilor.

Operativitatea instanțelor a crescut cu **2,83** **procente** în anul 2015 față de anul 2014 și cu 8,11procente față de anul 2013.

Un alt indicator relevant din perspectiva eficienţei îl constituie evoluţia stocului de dosare, stoc ce a fost redus cu **23.001** cauze, adică cu **14,16**%.

Un important barometru pentru încrederea justiţiabililor în actul de justiţie înfăptuit în cadrul instanţelor noastre îl reprezintă ponderea atacabilităţii hotărârilor, în scădere cu aprox. 1% faţă de anul 2014 şi 4% faţă de anul 2013.

 Indicele de desfiinţare/modificare a hotărârilor se menține scăzut înregistrând o valoare de **1,07%** în anul 2015.

Ca și în anul 2014, secțiile Curții de Apel București au menținut o durată de soluționare a cauzelor foarte bună, materia penală distingându-se cu judecarea a **98,58%** dintre dosare în primele 6 luni.

Per total, dintr-un număr de 38.504 dosare soluționate, cea mai parte dintre ele (**33.241**) au fost finalizate într-un interval de 0-6 luni.

Una dintre instanțele din raza de activitate a Curții care s-au remarcat în activitatea desfășurată în anul 2015, este Tribunalul București. O instanță cu volum mare de activitate (**133.878 dosare pe rol**) și dificultăți referitoare la deficitul de resurse, a reușit performanța de a reduce stocul de dosare cu **10.360** cauze, reprezentând un procent de **20,63%**, de a crește operativitatea cu **5,5%** în ciuda faptului că dosarele nou intrate au fost în creștere cu **4,48%** (3.586 dosare). Tribunalul București a înregistrat, la nivelul tribunalelor, și cea mai bună rată de soluționare a dosarelor în anul 2015, de **112,38%**, urmat de Tribunalul Ilfov cu **106,73%**.

Sunt remarcabile, eforturile făcute de judecătorii din cadrul Tribunalului Ilfov, care având 8 posturi neocupate în tot timpul anului şi fiind cei mai încărcaţi la nivel naţional, au reuşit să crească operativitatea cu 3 procente, sa aibă a doua poziţie la nivelul tribunalelor în privinţa ratei de soluţionare, şi chiar să scadă stocul cu peste 400 de dosare faţă de anul 2014.

Judecătoria Buftea a avut o activitate remarcabilă, reuşind cea mai mare creştere a operativităţii din toate instanţele, cu aproape 12 procente.

De asemenea, Judecătoria sectorului 1 București a cărei activitate s-a dublat în anul 2015, atingând un maxim de **134.214** dosare (**122.812 nou intrate**), a reușit să reducă stocul de dosare cu **2.405** cauze și să obțină un procent de operativitate de **95,15%**.

Durata cea mai bună de soluționare a cauzelor, dintre instanţele de fond, a înregistrat-o **Judecătoria sectorului 6 București**, instanță în cadrul căreia **96,01%** dintre dosare s-au soluționat în intervalul 0-6 luni.

Activităţile de formare profesională au fost continuate într-un ritm susţinut şi în anul 2015, judecătorii participând la un număr de **193** seminarii în cadrul formării centralizate/descentralizate, şi la alte **65** care au fost organizate în afara planului de formare. La acestea se adaugă activităţile de învăţământ profesional din cadrul fiecărei secţii/instanţe.

Alte date: în cadrul instanţelor din raza de activitate a Curţii de Apel Bucureştiau fost **arestate preventiv**, în anul 2015, un număr de **2559** persoane. Totodată, au fost condamnaţi definitiv un număr de **3708** inculpaţi.

Conducerea Curții de Apel București împreună cu echipele manageriale din cadrul instanțelor arondate au urmărit și în anul 2015, să asigure o funcționare coerentă a acestora, prin punerea în practică a celor mai adecvate soluții manageriale, care să aibă drept finalitate sporirea eficienței și creșterea calității actului de justiție.